ՀԻՄՆԱՎՈՐՈՒՄ
 «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ  ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՇԻՆՈՒԹՅԱՆ ԿՈՄԻՏԵԻՆ ԳՆՄԱՆ ՊԱՅՄԱՆԱԳՐՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ» 
ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ

1. Ընթացիկ իրավիճակը և իրավական ակտի ընդունման անհրաժեշտությունը.
[bookmark: _GoBack]2025 թվականի սեպտեմբերի 26-ին կնքված N ՀՀՔԿ-ՀՄԱԽԾՁԲ-25/4 պետական գնման պայմանագրի համաձայն՝ «Հայնախագիծ» բաց բաժնետիրական ընկերության (այսուհետ՝ Ընկերություն) կողմից մշակվել էին Կարեն Դեմիրճյանի անվան Երևանի մարզահամերգային համալիրի շենքի հաշմանդամություն ունեցող անձանց համար մատչելիության պահանջների ապահովման համապատասխան  նախագծանախահաշվային փաստաթղթերը: 
Հիմք ընդունելով ՀՀ կառավարության 2026 թվականի փետրվարի 26-ի N 216-Ն որոշումը 2026 թվականի մարտի 2-ին  ՀՀ քաղաքաշինության կոմիտեի (այսուհետ՝ Կոմիտե) և «Ավանգարդ Շին» սահմանափակ պատասխանատվությամբ ընկերության միջև  կնքվել է Կ. Դեմիրճյանի անվան մարզահամերգային համալիրի շենքի հաշմանդամություն ունեցող անձանց համար մատչելիության պահանջների ապահովման համապատասխան շինարարական աշխատանքների կատարման N ՀՀՔԿ-ՀԲՄԱՇՁԲ-26/1 պայմանագիրը:  «Ավանգարդ Շին» սահմանափակ պատասխանատվությամբ ընկերությունը 2026 թվականի   հունիսի 22-ի N Ե-086/26 գրությամբ տեղեկացրել է, որ  մարզահամերգային համալիրի շենքի հաշմանդամություն ունեցող անձանց համար շինարարական աշխատանքների ընթացքում անհրաժեշտություն է առաջացել կատարել նախագծանախահաշվային փաստաթղթերում  փոփոխություններ,  ծավալների ճշգրտումներ։
Մարզահամերգային համալիրի շենքի հաշմանդամություն ունեցող անձանց համար մատչելիության պահանջների ապահովման համապատասխան շինարարական աշխատանքների նախահաշվային փաստաթղթերն ուսումնասիրելու արդյունքում պարզվել է, որ նախահաշվում նախատեսված «թեք վերելակ» VIMEC V65(1250X800) մոդելը գործարանը չի արտադրում։  
Կոմիտեն  2026 թվականի մայիսի 5-ին N 02/27.1/7398-2026  գրությունով դիմել է Ընկերությանը Կարեն Դեմիրճյանի անվան մարզահամերգային համալիրի շենքի հաշմանդամություն ունեցող անձանց համար շինարարական աշխատանքների ծավալաթերթում չներառված աշխատանքների համար գնային առաջարկ ներկայացնելու և առաջացած խնդիրներին լուծումներ տալու  խնդրանքով։   
  Հաշվի առնելով ծրագրի հրատապությունը՝ հանձնարարվել է «Հայնախագիծ» բաց բաժնետիրական ընկերությանը ընտրել ծավալաթերթով նախատեսված թեք վերելակին համարժեք վերելակ,   ներկայացնելով ուղեցույց ռելսային համակարգի միավոր գին։
 Կապալառու կազմակերպության և նախագծային կազմակերպության  կողմից  առաջարկվել է VIMEC V65(1250X800) մոդելը փոխարինել STRATOS NGA և STRATOS NG մոդելներով որի համար նախագծային կազմակերպության կողմից կազմվել է թեք վերելակի ուղեցույց ռելսային համակարգերի սխեմաներ՝ ներկայացվել է գնային առաջարկ։
Շինարարական աշխատանքների ընթացքում անհրաժեշտություն առաջացավ նոր սանհանգույցի կառուցման, որի համար նախագծային կազմակերպության կողմից կազմվեց աշխատանքային գծագրեր։
2026 թվականի հուլիսի 3-ին Ընկերությունը N238/վա գրությամբ Կոմիտեին է ներկայացրել Կարեն Դեմիրճյանի անվան մարզահամերգային համալիրի շենքի հաշմանդամություն ունեցող անձանց համար շինարարական աշխատանքների ծավալաթերթում չներառված աշխատանքների համար գնային առաջարկ, որը Կոմիտեի կողմից «Հայնախագիծ» բաց բաժնետիրական ընկերությանն առաջարկվել է վերանայել։
2026 թվականի հուլիսի 14-ին Ընկերությունը N262/վա գրությամբ Կոմիտեին է ներկայացրել շինարարական աշխատանքների ծավալաթերթում չներառված աշխատանքների համար լրամշակված գնային առաջարկները, որը հիմք ընդունելով կապալառու կազմակերպությունը կազմել է համադրում և 2026 թվականի հուլիսի 20-ի NԵ-097/26 գրությամբ ներկայացրել  Կոմիտե։
Շինարարական աշխատանքների ընթացքում  կատարվել է լրացուցիչ աշխատանք՝ կառուցվել է նոր սանհանգույց, տեղադրվել է ուղեցույց ռելսային համակարգ թեք վերելակների համար, ձայնային մնեմոսխեմաներ ներկառուցված ինդուկցիոն համակարգով, բազրիկների վրա տեղադրվող տակտիլներ, լրացուցիչ ինդիկատորների տեղադրում, արտաքին աստիճանների երեսապատում բազալտե սալերով։ 
Վերոնշյալ փոփոխությունների արդյունքում կազմված համադրման համաձայն՝
· Նվազեցումները կազմել են 3,968.1 հազար ՀՀ դրամ (ներառյալ ԱԱՀ),
· Ավելացումները կազմել են 116,488.9 հազար ՀՀ դրամ (ներառյալ ԱԱՀ)։
Արդյունքում՝ լրացուցիչ ֆինանսական հատկացումների անհրաժեշտությունը կազմում է 112,520.8 հազար ՀՀ դրամ (ներառյալ ԱԱՀ)։
Միաժամանակ, 2026 թվականի հունիսի 10-ին Կոմիտեի և «Ավանգարդ Շին» սահմանափակ պատասխանատվությամբ ընկերության միջև կնքվել է N 3 համաձայնագիրը, որով պայմանագրային արժեքն ավելացվել է պայմանագրի ընդհանուր գումարի մինչև 10 տոկոսի չափով՝ 31,032.7 հազար ՀՀ դրամով, ինչի արդյունքում այն կազմել է 342,031.3 հազար ՀՀ դրամ (ծրագրի սկզբնական պայմանագրային արժեքը 310,998.6 հազար ՀՀ դրամ)` որի համար ևս պահանջվում են լրացուցիչ ֆինանսական հատկացումներ՝ 31,032.7 հազար ՀՀ դրամի չափով։ 
Մասնավորապես՝ անհրաժեշտություն է առաջացել կատարել նախագծանախահաշվային փաստաթղթերում  փոփոխություններ և  ծավալների ճշգրտումներ, որի արդյունքում պարզվել է, որ 6400 կոնաձև գամով տակտիլային ինդիկատորների փոխարեն պետք է տեղադրվի 11900 հատ ինդիկատոր, իսկ 7552 առանց գամի տակտիլային ինդիկատորների փոխարեն տեղադրվում է 16052 հատ ինդիկատոր (հաշմանդամություն ունեցող անձանց համար)։
Ուստի, Կարեն Դեմիրճյանի անվան մարզահամերգային համալիրի շենքի՝ հաշմանդամություն ունեցող անձանց համար շինարարական աշխատանքներն ամբողջությամբ և պատշաճ ավարտելու համար առաջացել է լրացուցիչ ֆինանսական միջոցների հատկացման անհրաժեշտություն՝ 143,553․5 հազար  ՀՀ դրամ և  (ներառյալ ԱԱՀ) գումարի չափով։  
Հաշվի առնելով վերը նշվածը՝ Կոմիտեն առաջարկում է․
-Թույլատրել Հայաստանի Հանրապետության քաղաքաշինության կոմիտեին՝ 2026 թվականի մարտի 2-ին «Ավանգարդ Շին» սահմանափակ պատասխանատվությամբ ընկերության հետ կնքված՝ Կ. Դեմիրճյանի անվան մարզահամերգային համալիրի շենքի հաշմանդամություն ունեցող անձանց համար  մատչելիության պահանջների ապահովման համապատասխան շինարարական աշխատանքների կատարման պետական գնման N ՀՀՔԿ-ՀԲՄԱՇՁԲ-26/1 պայմանագրով նախատեսված աշխատանքների ծավալն ավելացնել պայմանագրի գնի մինչև 46,16 տոկոսի չափով՝ չկիրառելով ՀՀ կառավարության 2017 թվականի մայիսի 4-ի N526-Ն որոշմաՆ N 1 հավելվածի 56-րդ կետի 2-րդ ենթակետի պահանջը:
     Նշված աշխատանքները իրականացվում են Նախագծային կազմակերպության ներկայացուցիչների մշտական հսկողության ներքո։
       2026 թվականի ապրիլի 21-ի N160/վա գրությամբ Ընկերությունը տեղեկացրել է, որ իրենց մասնագետների կողմից իրականացվում է գրեթե ամենօրյա հեղինակային հսկողություն։
          Հաշվի առնելով  նախագծային կազմակերպության աշխատակիցների կողմից կատարվող աշխատանքները՝ առանց որի հնարավոր չէ իրականացնել շինարարական աշխատանքները՝ անհրաժեշտ է Ընկերությանը հատկացնել 990.0 hազար ՀՀ դրամ հեղինակային հսկողության ծառայությունը իրականացնելու համար։  
 Ծրագրի իրականացումը կնպաստի Հայաստանում սպասվող ամենախոշոր միջազգային միջոցառումներից մեկի՝ ՄԱԿ-ի «Կենսաբազմազանության մասին» կոնվենցիայի կողմերի 17-րդ համաժողովի (COP17) շրջանակներում հենաշարժական խնդիրներ ունեցող անձանց ազատ տեղաշարժման հնարավորության ապահովմանն ու բարելավմանը:

2. Առաջարկվող կարգավորման բնույթը
Վերը նշված խնդրի լուծման նպատակով առաջարկվում է.
- Իրականացնել վերաբաշխում  «1103. Քաղաքաշինության և ճարտարապետության բնագավառում պետական քաղաքականության իրականացում և կանոնակասրգում» ծրագրի «21001. Քաղաքաշինության բնագավառում պետական ծրագրերի իրականացման ապահովում» միջոցառումից՝ 144,543.5 հազար ՀՀ դրամ գումարի չափով (56,543.5 հազար ՀՀ դրամը՝ «ՀՀ Լոռու մարզի Ստեփանավան համայնքի Աշոտաբերդ թաղամասի կառուցապատման աշխատանքներ» օբյեկտից, 88,000.0 հազար ՀՀ դրամը՝ ««Հարսնաքար» հանգստի գոտուց մինչև Սևանի թերակղզի հատվածի ճեմուղու կառուցում» օբյեկտից), ուղղելով այն վերոնշյալ ծրագրի «21003. Շենքերի և շինությունների մատչելիություն և անձնագրավորում» միջոցառմանը՝ Կարեն Դեմիրճյանի անվան Երևանի մարզահամերգային համալիրի շենքի հաշմանդամություն ունեցող անձանց համար մատչելիության  պահանջների ապահովման համապատասխան շինարարական աշխատանքների կատարման և  հեղինակային հսկողության ծառայությունների մատուցման նպատակով: 

  3. Այլ իրավական ակտերում փոփոխությունների և/կամ լրացումների անհրաժեշտությունը
Նախագծի ընդունման դեպքում այլ իրավական ակտերում փոփոխություններ և/կամ լրացումներ չեն նախատեսվում: 
4.	Պետական կամ տեղական ինքնակառավարման մարմնի բյուջեում ծախսերի և եկամուտների էական ավելացման կամ նվազեցման մասին
Նախագիծը չի հանգեցնի ՀՀ պետական բյուջեում ծախսերի ավելացման կամ նվազեցման:

5. Կապը ռազմավարական փաստաթղթերի հետ
«Քաղաքաշինության մասին»  ՀՀ օրենք
Հոդված 16 Քաղաքաշինական նորմատիվատեխնիկական փաստաթղթերի համակարգը քաղաքաշինական գործունեության պետական կարգավորման միջոց է, որը սահմանում է հուսալիության, շրջակա միջավայրի պահպանության, հակահրդեհային, սանիտարահիգիենիկ, հաշմանդամություն ունեցող անձանց տեղաշարժման մատչելիությունն ապահովող և այլ անհրաժեշտ նորմեր, կանոններ, ցուցանիշներ, ինչպես նաև նախագծման, իրականացման ու շահագործման ընթացքում որակի ապահովման պայմաններ` օբյեկտին, առանձին շենքին, շինությանը, կոնստրուկցիային կամ շինարարական նյութերին ներկայացվող պահանջներով:


Հոդված 10 
կետ1, 3-րդ ենթակետ
Կառավարությունը քաղաքաշինության բնագավառում՝ …..հաստատում է հաշմանդամություն ունեցող անձանց համար բնակելի, հասարակական, արտադրական շենքերի ու շինությունների, տրանսպորտային ենթակառուցվածքների մատչելիության ապահովմանն ուղղված ծրագրերը, սահմանում է առաջնահերթություններ.


6. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ քաղաքաշինության կոմիտեի կողմից:

7. Ակնկալվող արդյունքը
Կարեն Դեմիրճյանի անվան Երևանի մարզահամերգային համալիրի շենքը հաշմանդամություն ունեցող անձանց տեղաշարժման մատչելիությունն ապահովող  վիճակի բերելու համար ֆինանսական միջոցների տրամադրում:
